VEGA præsenterer

**Indierock-bandet French Films leverer lyden af sommer**

*European Border Breaker-vinderne French Films blev sidste år udvalgt til at spille på Roskildes Pavillion Jr.-scene. Nu er den finske indierock-kvintet albumaktuelle og klar til at præsentere deres nye, alternative rocksange, der klinger af sol og surf, i Ideal Bar Live den 19. september.*  
  
**Albumaktuelle European Border Breakers-vindere**  
Helsinki-bandet vandt tidligere på året en European Border Breaker-pris (ligesom Nabiha), og i april sendte [French Films](https://www.facebook.com/FrenchFilms?fref=ts) deres andet album, *White Orchid*, på gaden. Nu er de klar til at følge udgivelsen op med en turné, der bringer dem til både USA og Europa.   
  
Turnéen bringer dem herunder også til København, hvor de en sensommeraften i september er klar til at fylde VEGAs Ideal Bar Live med deres sommer-inspirerede, feel good-indierock, der ikke på nogen måde giver associationer til Finland, kulde og melankoli.  
  
**Efterlod godt indtryk på Roskilde**  
Allerede sidste år havde man fornøjelsen af at kunne opleve French Films live i Danmark. I forlængelse af deres debutalbum *Imaginary Future*, der udkom i september 2011, blev bandet nemlig udvalgt til at spille blandt en række andre talentfulde bands på Roskildes Pavillion Jr.-scene, hvor de gjorde en rigtig god figur. Gaffa anmeldte koncerten til 4/6 stjerner, og French Films’ optræden fik bl.a. følgende ord med på vejen:  
  
”*Lige fra koncertens begyndelse havde det finske rockband French Films taget på publikum og leverede en gedigen gang feststemt britrock med finsk islæt.*”  
[Læs hele anmeldelsen fra Gaffa](http://gaffa.dk/anmeldelse/62326).  
  
**Engelsk-klingende surfrock**  
French Films blev dannet i 2010 i den finske hovedstad Helsinki. Ikke desto mindre lyder bandet som om, at de lige så vel kunne være opstået i Manchester. Deres alternative rock har nemlig en distinkt engelsk lyd, der imidlertid også har californiske undertoner i sig. Bandet nævner selv amerikanske bands som The Ramones, Beat Happening og The Beach Boys blandt deres inspirationskilder, og det ubekymrede og lidt fandenivoldske udtryk er i hvert fald også til stede hos de finske indierockere.  
[Læs mere om og lyt til French Films](https://www.facebook.com/FrenchFilms?fref=ts).

**Fakta om koncerten:**  
French Films (SUO)

Torsdag den 19. september kl. 21

Ideal Bar Live, Enghavevej 40, 1674 Kbh. V  
80 kr. + gebyr inkl. koncertøl

Forsalg via VEGAs hjemmeside, Billetnet og på posthuse.  
Læs mere om koncerten på <http://vega.dk/arrangementer/french-films-11733.html>.

*For yderligere oplysninger kontakt venligst*

Anders Madsen

Online-redaktør, VEGA

[akm@vega.dk](mailto:akm@vega.dk) - 3326 0946